Diari Oficial de la Generalitat Valenciana


Sumari del DOGV 5174, del 11-01-2006 (2005/14781)

Resolució de 28 de desembre de 2005, de la directora general de Justícia, per la qual es disposa l'obertura del període d'informació pública sobre la creació del Col·legi d'Òptics i Optometristes de la Comunitat Valenciana, per segregació del Col·legi Nacional d'Òptics i Optometristes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5174

Data del DOGV
:   11-01-2006

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2005/14521


Organisme emissor
:   Conselleria de Justícia, Interior i Administracions Públiques

Tipus de document
:   Anunci

Resolució de 28 de desembre de 2005, de la directora general de Justícia, per la qual es disposa l'obertura del període d'informació pública sobre la creació del Col·legi d'Òptics i Optometristes de la Comunitat Valenciana, per segregació del Col·legi Nacional d'Òptics i Optometristes. [2005/14126]
  
El Col·legi Nacional d'Òptics i Optometristes, com a corporació professional de dret públic, amb personalitat jurídica pròpia, es va crear pel Decret 356/1964, de 12 de febrer. Posteriorment, de conformitat amb la disposició complementària dels seus Estatuts, aprovats pel Reial Decret 2207/1979, de 13 de juliol, l'Assemblea Regional Extraordinària, de la Tercera Delegació Regional, va adoptar, en data 10 de juny de 2004, l'acord de creació per segregació del Col·legi d'Òptics i Optometristes de la Comunitat Valenciana.
  
Segons el que preveu la legislació bàsica en matèria de col·legis professionals i, en concret, en l'article 4.2 de la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, pel Reial Decret Llei 5/1996 de 7 de juny, per la Llei 7/1997, de 14 d'abril, i pel Reial Decret Llei 6/2000, de 23 de juny, correspon a l'Estat realitzar l'esmentada segregació.
  
Així, mitjançant el Reial Decret 640/2005, de 27 de maig, es va aprovar la segregació de la Delegació Regional de la Comunitat Valenciana del Col·legi Nacional d'Òptics i Optometristes.
  
No obstant l'anterior, la disposició addicional única de l'esmentat Reial Decret 640/2005, de 27 de maig, establia que la segregació, a què es refereix l'article únic, tindrà efectivitat a partir de l'entrada en vigor de la norma autonòmica de creació del Col·legi d'Òptics i Optometristes de la Comunitat Valenciana.
  
Respecte d'això, cal assenyalar-se que la Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques, i en l'article 36 preveu que la Llei regularà les peculiaritats pròpies del règim jurídic dels col·legis professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució, i s'ha aprovat en l'exercici d'aquestes competències la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7.3 de la qual es disposa que, mitjançant una llei de la Generalitat i amb respecte a les competències de l'Estat, podran crear-se, a l'àmbit de la Comunitat Valenciana, col·legis professionals per segregació d'altres d'àmbit superior al de la comunitat autònoma.
  
Vist que ens trobem davant d'una professió que ja té la condició de professió col·legiada en l'àmbit nacional, i que consta acreditada l'existència d'un interés públic que limite l'exercici lliure d'aquesta.
  
Així mateix, la creació del Col·legi Oficial que ens ocupa, resulta procedent als efectes de dotar d'efectivitat a la segregació acordada per la Delegació del Col·legi Nacional d'Òptics i Optometristes a la Comunitat Valenciana, per quant l'adquisició de la seua capacitat d'obrar i la seua personalitat jurídica pròpia, està condicionada al fet que la Generalitat Valenciana aprove la norma autonòmica de creació del Col·legi d'àmbit de la Comunitat Valenciana, que d'acord amb el que disposa l'esmentat article 7.3 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, ha de ser creat per llei.
  
El procediment d'integració dels col·legiats al Col·legi de la Comunitat Valenciana, procedents del Col·legi d'àmbit nacional, es realitzarà de forma automàtica. D'altra banda, la titulació exigible als qui no hi estiguen integrats, i sol·liciten la seua incorporació al nou Col·legi en el futur, serà la diplomatura en Òptica i Optometria, creada pel Reial Decret 1419/1990, de 26 d'octubre, pel qual s'estableixen el títol universitari oficial de Diplomat en Òptica i Optometria i les directrius generals pròpies dels plans d'estudis conduents a l'obtenció d'aquell, així com les titulacions i situacions que en el passat han habilitat per a l'exercici de la professió i les que en el futur es creen per a l'exercici professional de l'òptica i optometria.
  
Per tot allò que s'ha exposat, fent ús de la competència i facultats atribuïdes pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques, i en compliment del que preveu l'article 12, en relació amb l'article 10.2 del Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini d'un mes, la petició de creació del Col·legi d'Òptics i Optometristes de la Comunitat Valenciana, per tal que els titulars de drets o interessos legítims, individuals o col·lectius, afectats per la creació de l'esmentat Col·legi, formulen les al·legacions que estimen pertinents.
  
Segon
  
Les al·legacions, a què fa referència l'apartat anterior, es presentaran al Registre General d'aquesta Conselleria, siti al carrer de l'Historiador Chabàs, núm. 2, de València 46553, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.